CELEX: 32021D1345
Language: sk
Date: 2021-06-28 00:00:00
Title: Rozhodnutie Rady (EÚ) 2021/1345 z 28. júna 2021 o poverení začať rokovania s Argentínou, Austráliou, Indiou, Izraelom, Japonskom, Kanadou, Južnou Kóreou, Kostarikou, Novým Zélandom, Spojenými štátmi a Tuniskom s cieľom uzavrieť dohody o obchode s produktmi ekologickej poľnohospodárskej výroby

31.8.2021   
               
               
                  SK
               
               
                  Úradný vestník Európskej únie
               
               
                  L 306/2
               
            
         ROZHODNUTIE RADY (EÚ) 2021/1345
         z 28. júna 2021
         o poverení začať rokovania s Argentínou, Austráliou, Indiou, Izraelom, Japonskom, Kanadou, Južnou Kóreou, Kostarikou, Novým Zélandom, Spojenými štátmi a Tuniskom s cieľom uzavrieť dohody o obchode s produktmi ekologickej poľnohospodárskej výroby
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 3 a 4,
         so zreteľom na odporúčanie Európskej komisie,
         keďže:
         
                     (1)
                  
                  
                     V nariadení Európskeho parlamentu a Rady (EÚ) 2018/848 (1) sa stanovuje možnosť udeliť prístup na trh Únie pre produkty ekologickej poľnohospodárskej výroby pochádzajúce z tretích krajín, ktoré boli na základe obchodnej dohody uznané za krajiny so systémom výroby, ktorý spĺňa rovnaké ciele a zásady uplatňovaním pravidiel, ktorými sa zabezpečuje rovnaká úroveň zaistenia zhody ako pravidlami Únie.
                  
               
                     (2)
                  
                  
                     V súlade s nariadením (EÚ) 2018/848 platnosť uznania tretích krajín na účely rovnocennosti na základe nariadenia Rady (ES) č. 834/2007 (2) uplynie 31. decembra 2026. Preto je potrebné začať rokovania s cieľom uzavrieť dohody o obchode s produktmi ekologickej poľnohospodárskej výroby s určitými tretími krajinami.
                  
               
                     (3)
                  
                  
                     V súlade s nariadením (ES) č. 834/2007 Komisia stanovila zoznam uznaných tretích krajín v prílohe III k nariadeniu Komisie (ES) č. 1235/2008 (3).
                  
               
                     (4)
                  
                  
                     Na obchod s produktmi ekologickej poľnohospodárskej výroby medzi Úniou a Švajčiarskom sa vzťahuje Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (4) (ďalej len „dohoda so Švajčiarskom“). Švajčiarsko bolo z dôvodu transparentnosti zaradené do prílohy III k nariadeniu (ES) č. 1235/2008. V dohode so Švajčiarskom sa stanovuje mechanizmus aktualizácie dohody v prípade zmien zákonov a iných právnych predpisov jednej zo zmluvných strán. Preto nie je potrebné začať rokovania so Švajčiarskom.
                  
               
                     (5)
                  
                  
                     Čile sa uznáva za rovnocennú tretiu krajinu prostredníctvom Dohody medzi Európskou úniou a Čilskou republikou o obchode s produktmi ekologickej poľnohospodárskej výroby (5) (ďalej len „dohoda s Čile“). Čile bolo z dôvodu jasnosti zaradené do prílohy III k nariadeniu Komisie (ES) č. 1235/2008. V dohode s Čile sa stanovuje možnosť prispôsobiť uznanie v prípade zmien zákonov a iných právnych predpisov jednej zo zmluvných strán. Preto nie je potrebné začať rokovania s Čile.
                  
               
                     (6)
                  
                  
                     V Dohode o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (6) sa stanovilo vzájomné uznávanie rovnocennosti súčasných zákonov a nariadení o produktov ekologickej poľnohospodárskej výroby a uznávanie systémov kontroly oboch strán dohody. V prílohe 14 uvedenej dohody týkajúcej sa ekologických produktov sa stanovuje, že nakoľko sa nariadenie (EÚ) 2018/848 začína uplatňovať 1. januára 2022, uznanie rovnocennosti má každá zmluvná strana opätovne posúdiť do 31. decembra 2023. Preto nie je potrebné začať rokovania so Spojeným kráľovstvom.
                  
               
                     (7)
                  
                  
                     Z tohto dôvodu by sa mali začať rokovania s Argentínou, Austráliou, Indiou, Izraelom, Japonskom, Kanadou, Južnou Kóreou republikou, Kostarikou, Novým Zélandom, Spojenými štátmi americkými a Tuniskom s cieľom uzavrieť dohody o obchode s produktmi ekologickej poľnohospodárskej výroby.
                  
               
                     (8)
                  
                  
                     Aby mohla Únii udržiavať vzájomné vzťahy s tretími krajinami týkajúce sa obchodu s produktmi ekologickej poľnohospodárskej výroby, je vhodné stanoviť smernice na rokovania o dohodách, ktoré Únii a dotknutej tretej krajine umožnia uznať rovnocennosť ich noriem ekologickej poľnohospodárskej výroby a systémov kontroly,
                  
               PRIJALA TOTO ROZHODNUTIE:
         
            Článok 1
            
               1.   Komisia sa týmto poveruje začať rokovania s Argentínou, Austráliou, Indiou, Izraelom, Japonskom, Kanadou, Južnou Kóreou, Kostarikou, Novým Zélandom, Spojenými štátmi a Tuniskom s cieľom uzavrieť dohody o obchode s produktmi ekologickej poľnohospodárskej výroby.
            
            
               2.   Rokovania sa povedú na základe smerníc Rady na rokovania uvedených v dodatku k tomuto rozhodnutiu.
            
         
         
            Článok 2
            Pri rokovaniach je konzultovaný Osobitný výbor pre poľnohospodárstvo.
         
         
            Článok 3
            Toto rozhodnutie je určené Komisii.
         
         
            V Luxemburgu 28. júna 2021
            
               
                  Za Radu
               
               
                  predsedníčka
               
               M. do C. ANTUNES
            
         
         
            (1)  Nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 14.6.2018, s. 1).
         
            (2)  Nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (Ú. v. EÚ L 189, 20.7.2007, s. 1).
         
            (3)  Nariadenie Komisie (ES) č. 1235/2008 z 8. decembra 2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (Ú. v. EÚ L 334, 12.12.2008, s. 25).
         
            (4)  Ú. v. ES L 114, 30.4.2002, s. 132.
         
            (5)  Ú. v. EÚ L 331, 14.12.2017, s. 4.
         
            (6)  Ú. v. EÚ L 149, 30.4.2021, s. 10.